Document ID: 32011D0266

DECIZIA DE PUNERE ÎN APLICARE A COMISIEI
din 2 mai 2011
privind recunoașterea, în principiu, a integralității dosarului prezentat pentru examinare detaliată în vederea posibilei includeri a beta-cipermetrinului, eugenolului, geraniolului și timolului în anexa I la Directiva 91/414/CEE a Consiliului
[notificată cu numărul C(2011) 2776]
(Text cu relevanță pentru SEE)
(2011/266/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste conținând substanțele active autorizate pentru a fi incluse în produse de protecție a plantelor în Uniunea Europeană.
(2)
Cerexagri SAS a prezentat autorităților Regatului Unit, la 13 noiembrie 2009, dosarul pentru substanța activă beta-cipermetrin, însoțit de o cerere în vederea obținerii includerii acesteia în anexa I la Directiva 91/414/CEE.
(3)
Eden Research plc a prezentat autorităților Regatului Unit, la 7 martie 2008, dosarele pentru substanțele active eugenol, geraniol și timol, însoțite de o cerere în vederea obținerii includerii acestora în anexa I la Directiva 91/414/CEE.
(4)
Autoritățile Regatului Unit au informat Comisia că, în urma unei examinări preliminare, se pare că dosarele pentru substanțele active în cauză îndeplinesc cerințele în materie de date și informații prezentate în anexa II la Directiva 91/414/CEE. Dosarele prezentate par să îndeplinească și cerințele în materie de date și informații stabilite în anexa III la Directiva 91/414/CEE în ceea ce privește un produs de protecție a plantelor care conține substanțele active în cauză. În conformitate cu articolul 6 alineatul (2) din Directiva 91/414/CEE, dosarele au fost transmise ulterior de către solicitanți Comisiei și celorlalte state membre și au fost prezentate Comitetului permanent pentru lanțul alimentar și sănătatea animală.
(5)
Prin prezenta decizie, ar trebui să se confirme în mod oficial la nivelul Uniunii că dosarele sunt considerate ca îndeplinind, în principiu, cerințele în materie de date și informații prezentate în anexa II și, pentru cel puțin un produs de protecție a plantelor care conține una dintre substanțele active în cauză, cerințele stabilite în anexa III la Directiva 91/414/CEE.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Dosarele referitoare la substanțele active identificate în anexa la prezenta decizie, transmise Comisiei și statelor membre în vederea obținerii includerii acestor substanțe în anexa I la Directiva 91/414/CEE, îndeplinesc, în principiu, cerințele în materie de date și informații prezentate în anexa II la directiva menționată anterior.
Dosarele îndeplinesc, de asemenea, cerințele în materie de date și informații prezentate în anexa III la Directiva 91/414/CEE în ceea ce privește un produs de protecție a plantelor care conține substanța activă respectivă, ținând cont de utilizările propuse.
Articolul 2
Statul membru raportor continuă examinarea detaliată a dosarelor menționate la articolul 1 și comunică Comisiei concluziile acestei examinări, împreună cu orice recomandări privind includerea sau neincluderea în anexa I la Directiva 91/414/CEE a substanțelor active menționate la articolul 1, precum și cu orice condiții privind respectivele includeri, cât mai curând posibil și cel târziu până la 31 mai 2012.
Articolul 3
Prezenta decizie se adresează statelor membre.
Adoptată la Bruxelles, 2 mai 2011.

Labels: 1
10
0
6
12